**สาระสำคัญรายงาน ประจำปี 2562**

สรุป โดยนางสาวกัญญณัช เทนโสภา

ตำแหน่ง พนักงานพมพ์ดีด

สพป.ศรีสะเกษ เขต 1

**กองทุนบำเหน็จบำนาญข้าราชการ**

**ข้อมูลสพป.ศรีสะเกษ เขต 1**

* มีข้าราชการครูและบุคลากรทางการศึกษา จำนวน 2,342 คน

 เป็นสมาชิก กบข. จำนวน 1,951 คน ร้อยละ 83.30

 ไม่เป็นสมาชิก กบข. จำนวน 391 คน ร้อยละ 16.70

 การนำส่งเงิน กบข. เฉลี่ยเดือนละ 2,310,115.20 บาท

ข้อมูลรายงานประจำปี ของ กบข.

 **ชื่อองค์กร**

 **- กองทุนบำเหน็จบำนาญข้าราชการ (กบข.)**

 **- นายวิทัย รัตนากร เลขาธิการคณะกรรมการกองทุนบำเหน็จบำนาญข้าราชการ**

 **วิสัยทัศน์**

 **“สถาบันหลักที่สมาชิกไว้วางใจในการบริหารเงินออม เพื่อการเกษียณอายุราชการอย่างมีความสุข”**

**การจัดตั้งและสถานะ**

กองทุนบำเหน็จบำนาญข้าราชการ (กบข.) เป็นกองทุนที่จัดตั้งขึ้นตามพระราชบัญญัติกองทุนบำเหน็จบำนาญข้าราชการ พ.ศ. 2539 (พระราชบัญญัติ กบข.) มีวัตถุประสงค์เพื่อ

1. เป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ
2. ส่งเสริมการออมทรัพย์ของสมาชิก
3. จัดสวัสดิการและสิทธิประโยชน์อื่นให้แก่สมาชิก

**เงินของกองทุน**

 **เงินของกองทุนประกอบด้วย**

**(1) เงินสะสม** คือ เงินออมของสมาชิก ส่วนราชการจะทำการหักจากเงินเดือนของสมาชิกเพื่อนำส่ง กบข. เพื่อนำเข้าบัญชีเงินรายบุคคลของสมาชิกทุกครั้งที่มีการจ่ายเงินเดือน ปัจจุบันกฎหมายกำหนดอัตราเงินสะสมขั้นต่ำร้อยละ 3 ของเงินเดือน สมาชิกออมเพิ่มได้เมื่อรวมกับเงินสะสมขั้นต่ำต้องไม่เกินร้อยละ 15 ของเงินเดือน

**(2) เงินสมทบ** คือ เงินที่รัฐจ่ายสมทบให้กับสมาชิกที่ออมเงินสะสมส่วนราชการจะเป็นผู้เบิกจากงบประมาณรายจ่ายของรัฐในอัตราที่เท่ากับอัตราเงินสะสมขั้นต่ำ (ร้อยละ 3 ของเงินเดือน) ทุกครั้งที่มีการจ่ายเงินเดือนนำส่ง กบข. เพื่อนำเข้าบัญชีรายบุคคลของสมาชิก

**(3) เงินประเดิม** คือ เงินที่รัฐส่งเข้าบัญชีเงินรายบุคคลของสมาชิกที่รับราชการอยู่ก่อนวันที่ 27 มีนาคม 2540 ที่สมัครเข้าเป็นสมาชิก กบข. ตามสูตรที่กำหนด และให้ กบข. จ่ายเงินดังกล่าวออกให้แก่สมาชิก เมื่อสมาชิกสิ้นสุดสมาชิกภาพและเลือกรับบำนาญ

**(4) เงินชดเชย** คือ เงินที่รัฐจ่ายจากเงินงบประมาณรายจ่ายของรัฐเข้าบัญชีรายบุคคลของสมาชิก ทุกครั้งที่มีการจ่ายเงินเดือน ในอัตราร้อยละ 2 ของเงินเดือน และให้ กบข. จ่ายเงินดังกล่าวออกให้แก่สมาชิก เมื่อสมาชิกสิ้นสุดสมาชิกภาพและเลือกรับบำนาญ

**(5) เงินสมาชิกพ้นสมาชิกภาพ** คือ เงินของสมาชิกที่สิ้นสุดสมาชิกภาพได้แจ้งความประสงค์ให้กองทุนบริหารเงินต่อหรือขอทยอยรับ โดยกองทุนจะบริหารเงินที่ยังไม่ได้ขอรับคืนต่อไปได้

**(6) เงินสำรอง** คือ เงินที่รัฐจัดสรรเงินงบประมาณรายจ่ายของรัฐส่งเข้าบัญชีเงินสำรองที่ กบข. เพื่อเป็นหลักประกันสำหรับการจ่ายบำเหน็จบำนาญให้แก่ข้าราชการ ในกรณีเกิดวิกฤติทางเศรษฐกิจของประเทศรัฐอาจตราพระราชกฤษฎีกาสั่งให้ กบข. นำเงินสำรองส่งกลับคืนเป็นรายได้แผ่นดิน เพื่อรัฐนำไปจ่ายบำเหน็จบำนาญข้าราชการและรัฐต้องจัดสรรเงินงบประมาณ เพื่อชดเชยส่วนที่นำออกไปคืน กบข. ในปีงบประมาณถัดไป

**(7) เงินกองกลาง** คือ เงินบริจาค เงินตามบัญชีเงินรายบุคคลที่ไม่มีผู้รับเป็นเงินส่วนกลางที่มิใช่ของสมาชิกคนใด

**สมาชิก กบข.**

ข้าราชการที่เข้ารับราชการตั้งแต่วันที่ 27 มีนาคม 2540 ทุกคน รวมถึงผู้ซึ่งโอนมาเป็นข้าราชการตั้งแต่วันที่ 27 มีนาคม 2540 ด้วย ต้องเป็นสมาชิก

ข้าราชการที่รับราชการอยู่ก่อนวันที่ 27 มีนาคม 2540 ให้สมัครเป็นสมาชิกด้วยความสมัครใจ

สมาชิก กบข. ประกอบด้วยข้าราชการ 12 ประเภท

**ตารางแสดงสมาชิกแยกตามประเภทข้าราชการ ณ วันที่ 31 ธันวาคม 2562**

|  |  |  |  |
| --- | --- | --- | --- |
| **ลำดับ** | **ประเภทข้าราชการ** | **จำนวนราย** | **ร้อยละ** |
| 1. | ข้าราชการพลเรือน | 350,471 | 32.31 |
| 2. | ข้าราชการฝ่ายตุลาการ | 11,612 | 1.07 |
| 3. | ข้าราชการฝ่ายอัยการ | 5,784 | 0.53 |
| 4. | ข้าราชการพลเรือนในสถาบันอุดมศึกษา และพนักงานมหาวิทยาลัย | 12,656 | 1.17 |
| **5.** | **ข้าราชการครูและบุคลากรทางการศึกษา** | **349,215** | **32.19** |
| 6. | ข้าราชการรัฐสภาสามัญ | 2,947 | 0.27 |
| 7. | ข้าราชการตำรวจ | 155,541 | 14.34 |
| 8. | ข้าราชการทหาร | 179,139 | 16.51 |
| 9. | ข้าราชการสำนักงานศาลรัฐธรรมนูญ | 142 | 0.01 |
| 10. | ข้าราชการตุลาการศาลปกครอง | 2,153 | 0.20 |
| 11. | ข้าราชการสำนักงานการตรวจเงินแผ่นดิน | 2,832 | 0.26 |
| 12. | ข้าราชการสำนักงานคณะกรรมการป้องกันและปราบปรามการทุจริต | 2,354 | 0.22 |
|  | อื่นๆ | 9,926 | 0.92 |
|  | **รวม** | **1,084,772** | **100.00** |

**ผลการดำเนินงานประจำปี 2562**

 **สินทรัพย์สุทธิ 952,128 ล้านบาท**

 **ผลกำไรสุทธิ 36,599 ล้านบาท**

 **ผลตอบแทนของสมาชิก 5.73 % (ก่อนหักค่าใช้จ่าย)**

**ที่มา รายงานประจำปี 2562 และรายงานของผู้ตรวจสอบบัญชีและงบการเงินปี 2562 กองทุนบำเหน็จบำนาญข้าราชการ**

**กลุ่มบริหารงานการเงินและสินทรัพย์**

**25 มิถุนายน 2563**